[{"text_idx": "#000002", "text": "Rotterdamen (Holanda) egunotan burutu duen biltzarrean iragarri du CEWEP Europako erraustegien patronalak 2018ko kongresua Bilboko Zabalgarbin burutuko duela. Prentsari zabaldutako oharrean dio CEWEPek Zabalgarbi hauta duela \u201cEuropa barruan erreferentziazko planta\u201d omen delako."}, {"text_idx": "#000003", "text": "CEWEP (izenean \u201cerrauste plantak\u201d ez baina \u201cenergi balioztatzeko plantak\u201d eufemismoa erabiltzen duenak) 22 herrialdetako 400 erraustegiren jabeak biltzen ditu. Bazkideetako bat du AEVERSU Espainiako Estatuko erraustegien patronala, zeinaren kide baita Bizkaiko Zabalgarbi."}, {"text_idx": "#000005", "text": "Espainiako patronalaren lehendakaria Rafael Guinea da, bide batez erraustegien SIRUSA elkartearen buru eta Mallorkako TIRME erraustegi polemikoaren lehendakaria ere badena. SIRUSAk harrotasunez aldarrikatzen du hainbat ikerketa zientifiko sustatu dituela errausketaren onurak eta kalterik ezak frogatzeko. Elkarte horrek erakusten zuen bere webgunean argudio famatu hura: urte betean zigarret bat erretzeak baino kalte gutxiago eragiten duela errausketak."}, {"text_idx": "#000006", "text": "Zabalgarbi Europako erraustegien patronalaren biltzarraren egoitza izango dela albistea zabaldu da justu Berriak argitaratu duenean Bilboko plantak artseniko kutsadura handia eragin duela inguruetan."}]